Papersnake/gushiwen huggingface dataset:
次北固山下
王湾（唐代）

客路青山外，行舟绿水前。(青山外 一作：青山下)
潮平两岸阔，风正一帆悬。
海日生残夜，江春入旧年。
乡书何处达？归雁洛阳边。
漱石亭和段超宗韵
陈思济（元代）

风波万顷一官微，羡杀田家豆粥稀。后日秋冈冈上去，树腰移榻转斜晖。
冬郊偶成
缪赞熙（清代）

斗酒不尽醉，寒风吹我衣。归迟游子倦，贫甚故人稀。

匣剑光芒敛，鞭丝雨雪霏。何如江上客，蓑笠自忘机。
长安落第作
钱起（唐代）

始愿今如此，前途复若何。无媒献词赋，生事日蹉跎。

不遇张华识，空悲甯戚歌。故山归梦远，新岁客愁多。

刷羽思乔木，登龙恨失波。散才非世用，回首谢云萝。
风泊洪都何非鸣明府榼酒相贻走笔谢之
郭之奇（明代）

滕王阁渚冲风日，南浦江头遇子晨。千顷波汪堪止浪，一方流溯巧从人。

虽迟客步欣留胜，已慰荆怀复饮醇。便拟鸣榔终却望，敢云击楫是前身。
蝶恋花
杨无咎（宋代）

万里无云秋色静。上下天光，共水交辉映。坐对冰轮心目莹。此身不在尘寰境。

扑漉文禽飞不定。勾引离人，分外添归兴。来往悠悠重记省。夜阑人散花移影。
自咏
蔡渊（宋代）

屈指抠衣四十年，自怜须鬓已皤然。
久知轩冕应无分，但觉西山若有缘。
下学功夫惭未到，先天事业敢轻传。
祗今已饱烟霞疾，更乞清溪着钓船。
简赵宗吉佥宪
朱德润（元代）

石磴红泉翠影摇，仙人归隐倩谁招。千年管乐尊周社，七叶金张珥汉貂。

麟阁故人银印大，豸冠分使玉骢骄。独怜补报应无所，论画哦诗点素绡。
和陈子思游灵泉山
毕仲游（宋代）

婆娑盘石大，狼籍野云多。借问山中客，桃源路几何。
次韵汪翔甫和西城吕全州见过四首
方回（元代）

五鼎封君食，千金奉使装。
傥来皆外物，不朽有真香。
满酌圣贤酒，虚争上下床。
细思诸葛事，只合卧南阳。
夜饮二首
杨万里（宋代）

夜饮空斋冷，移归近竹炉。
酒新今晚醡，烛短昨霄余。
紫蔗棣来大，黄柑蜜不如。
醉中得五字，索笔不能书。
风吹木叶吟
邵雍（宋代）

风吹木叶不吹根，慎勿将根苦自陈。
天子旧都闲好住，圣人馀事冗休论。
长年国里神仙侣，安乐窝中富贵人。
万水千山行已遍，归来认得自家身。
检覆叶县鲁山田李晋卿饯於首山寺留别
梅尧臣（宋代）

我本山水乡，看山常不足。
自从到官来，尘事便拘束。
尝闻此山寺，法宇深云木。
无由一来过，梦想向岩谷。
按田趋邻疆，跨马涉平陆。
良友送我行，偶与赏心属。
禅庭鸣白鸡，祖席歌黄鹄。
野气逼人寒，岚光添酒绿。
言离非远离，但爱交情笃。
重游应有期，君亦行车促。
奇石歌和穆少春宪副
王世贞（明代）

女娲补天炼不尽，错落五色堆人寰。尧波九载涤磊块，秀出神人争巉颜。

昆山太巧灵壁顽，么么琐屑几案间。不见洞庭高峰一百尺，万古长含太虚碧。

谁令壮士掷天外，添汝迟鸿台畔色。萦云欱雾作变态，障日撑空饶定力。

穆子振奇者拜之，不肯遽草草磬折。簪笏拖朝绅自言，生平石交唯石君。

今复得此石，丈成三人拜。起呼石丈汝总崚，角裂缺吾不嗔爱。

汝苍苍貌殊久，何似生人老少成好丑。爱汝冰雪长相守，何似百卉春荣见霜朽。

爱汝不笑复不言，何似当面输心背面诟。爱汝不倾复不仄，何似狂飙靡草波立走。

石丈不肯答，王子为代之。昔在长庆时，牛家李家大参差。

我独称上客，傀俄其间不见疑。王生谓石丈，当时楼护亦如是，却怪平泉汝曹一小弟。

今年酒价亦太贵，奈何醒我使我不得醉。穆子戛拊歌乌乌，汝能出声一和无。

毋论穆子癖且孤，王生亦有愚公愚。
宜齐雨中
范成大（宋代）

秀麦一番冷，送梅三日霖，
绿肥新荔子，红浥旧蕉心。
映竹千丝舞，垂檐一线斟。
终朝盘膝坐，卑湿恐相侵。
赠医齿道人
宋自适（宋代）

病欺年去故相加，要害先攻两辅车。
解后神工如掇拾，愧无樽酒对榴花。
偈颂一百五十首
释心月（宋代）

密密绵绵细著工，从来此室不通风。
庭前三尺齐腰雪，身在霭然和气中。
述感
王鸣盛（清代）

渚清沙白偶登台，城阙秋生夕照催。醉里高歌双鬓在，愁边画照数声来。

侧身天地长为客，抱病风尘孰爱才。却忆故园三径好，扁舟须趁早春回。
忠献韩公挽辞二首
王安石（宋代）

两朝身与国安危，曲策哀荣此一时。
木稼尝闻达官怕，山颓果见哲人萎。
英姿爽气归图画，茂德元勋在鼎彝。
幕府少年今白发，伤心无路送露輀。
甲子语溪闵雨四首
黄榦（宋代）

塘中龙骨高数层，龟坼田中纵复横。
青裙箬笠倚车卧，但有空车无水声。
家园酴醾自京寄至奉送提举刘司封
文彦博（宋代）

小圃酴醾烂熳开，盈箱采得寄铜台。当花对酒熏然意，似到清香洞里来。
赠嵇康诗三首 其三
郭遐周（魏晋）

离别自古有，人非比目鱼。君子不怀土，岂更得安居。

四海皆兄不，何患无彼姝。严穴隐传说，空谷纳白驹。

方各以类聚，物亦以群殊。所在有智贤，何忧不此如。

所贵身名存，功烈在简书。岁时易过历，日月忽其除。

勖哉乎嵇生，敬德在慎躯。
暮经新丰市，望远山
杨万里（宋代）

小市寒仍静，斜阳澹欲脯。
偶看平野去，不是远山无。
处处遮船住，家家有酒酟。
朱楼临碧水，曾驻玉銮舆。
猛虎行
薛蕙（明代）

饥不从猛虎食，贫不从权贵游。猛虎窟中多恶少，贵人门下非清流。

蒙鸠巢苇苕，乾鹊代渠愁。飞鸢啄腐鼠，凤凰见之悲且羞。

长安道上车马客，处身颇似二鸟俦。苞苴不独结诸公，唇舌还能媚五侯。

纷纷竖子焉足数，可惜英雄亦同伍。贤人翻在平津阁，文学来依车骑府。

男儿贵作不羁士，逶迤匍匐何辛苦。君不见会稽狂奴真傲倨，万乘留之径归去。

羊裘懒卧七宝床，钓竿笑拂珊瑚树。
送韩侍御之广德
李白（唐代）

昔日绣衣何足荣，今宵贳酒与君倾。
暂就东山赊月色，酣歌一夜送泉明。
送江陵刘县丞得多字 其一
项安世（宋代）

一语动愁思，良朋能几多。相持看鬓发，容易隔山河。

旧学纷疑信，新功废琢磨。因君戒行李，令我悟蹉跎。
赴海陵行次宝应
吕本中（宋代）

半升浊酒试莼羹，贱买鱼虾已厌烹。浅水依蒲有船过，淡烟笼月更人行。

交游潦倒肠先断，疾病侵陵涕自横。北望中原一千里，故人谁复唤归耕。
宿青溪
高咏（清代）

青溪独宿处，远火出江波。醒酒思残梦，归渔闻夜歌。

月斜人语定，舟晓棹声多。九子烟霄外，劳生只暂过。
题龙隐岩
方信孺（宋代）

雨脚初收鱼尾霞，满溪流水半溪花。
寻源曾识武陵洞，泛宅如浮苕水家。
但得嵌空元有路，何如峭绝不容车。
道人辛苦经云水，成塔从来是劫沙。
和吕纪常奉使契丹
毕仲游（宋代）

雪压胡沙老上庭，春华虽减使华增。且看意气并人物，未说文章与吏能。

靴淀早行围晓月，滹沱还渡坼春冰。红牙新下都司诰，异日应须五色绫。
王教授
韩淲（宋代）

赤城霞抱玉麒麟，祖业传芳信有人。占得伦魁到名第，会将经有取通津。

我归邂逅情如旧，君去相思话更新。燕麦风摇梅熟雨，为吟初度纪佳辰。
书顾梁汾寄吴汉槎塞外词后 其二
张金镛（清代）

古义怀中字，新腔笛里愁。艰难承一诺，辛苦报千秋。

剑外凋青鬓，樽边叹白头。绝怜吴祭酒，宿草早山丘。
入武夷山二首
熊禾（元代）

试问山中亦何好，见山便自喜居山。
不堪造物半生役，枉使男居百岁闲。
天柱沈冥阴雨外，幔亭缥渺彩云间。
苍生辛苦何终极，控鹤仙人云不还。
次韵赵公直赏心亭醵会古风
周必大（宋代）

晋人夸新亭，假日辄高会。
中间伯仁辈，未免楚囚对。
江山犹古昔，人物已暧昧。
东郊今保厘，翠华记行在。
佳丽压淮楚，追游盛冠盖。
兹楼贯城雉，于迈无小大。
令威虽不归，灵光故无碍。
烟云互明灭，川郭相映带。
当年乌衣游，此日思一概。
从容值休沐，登临多慵慨。
幽怀忽轩豁，细故绝芥蒂。
已寻诗社盟，更许食期戒。
佳宾满座上，好语来天外。
舟移白鹭远，目送飞鸟快。
方种渊明秫，粗免监河贷。
一醉傥可期，与君时倒载。
挽张运干
周密（宋代）

同里复同寅，相过意最亲。我方贤此老，天不憖斯人。

有记书先友，无车送后尘。平生交旧泪，一洒霅溪滨。
月华道中
敖陶孙（宋代）

善财平明白下床，供君一钵曹溪香。
山中老卢至无恙，为我一洗醒而狂。
问君江行何所见，邂逅今朝识山面。
群峰变自不相知。洼者欲逃危欲献。
洼逃危献知奈何，小草还志元同科。
时来随喜出云雨，不来抱蔼休岩阿。
老人於山消底物，毕愿吒身仍吒骨。
接颐孤撑看未已，万马崩腾过倏忽。
贵人祗听宫门镮，何曾一叶吼冰滩。
转头便下贞阳峡，岭猿举臂招入还。
归来海上亦不恶，把酒持螯夸至乐。
明朝远碧望林峦，依旧朱栏照城郭。
观海
独孤及（唐代）

北登渤澥岛，回首秦东门。谁尸造物功，凿此天池源。

澒洞吞百谷，周流无四垠。廓然混茫际，望见天地根。

白日自中吐，扶桑如可扪。超遥蓬莱峰，想像金台存。

秦帝昔经此，登临冀飞翻。扬旌百神会，望日群山奔。

徐福竟何成，羡门徒空言。唯见石桥足，千年潮水痕。
严陵江
张英（清代）

千嶂桐庐道，清风几溯洄。不知天子贵，犹是故人来。

垂钓本无意，披裘亦浪猜。翻嫌人好事，高筑子陵台。
山中示周日贞黄应晖应远及仁伯代骧两从弟
李孙宸（明代）

归来万事兴从慵，云水惟耽访逸踪。累日可能从叔度，移文应不到周颙。

自惭诸谢传池草，得似三茅驾玉龙。多恐尘缘消未尽，息心还听定林钟。
斋居喜雨
许友（明代）

细草如孤岸，春船系碧桐。晓晴山梦里，残月柳丝中。

佛古人心寂，阶荒鬼语工。通宵煨药饵，瓦灶火犹红。
送施教授
赵蕃（宋代）

盛心盖俗忘，奸声其道伤。
掺别伊何吟，停杯慨以慷。
君官上饶郡，分教明虞唐。
俄而及瓜代，朝天架康庄。
岩廊冠剑地，学省翰墨场。
失人易揣摩，失己劳酌量。
情融香梅葩，玉水春茫茫。
鸿毛遇顺风，市朝在钱塘。
夏日野望
佚名（唐代）

出户过河梁，登高试望乡。云随愁处断，川逐思弥长。

晚吹低丛草，遥山落夕阳。徘徊噎不语，空使泪沾裳。
临川羡鱼
张正元（清代）

有客百愁侵，求鱼正在今。广川何渺漫，高岸几登临。

风水宁相阻，烟霞岂惮深。不应同逐鹿，讵肯比从禽。

结网非无力，忘筌自有心。永存芳饵在，伫立思沈沈。
石牛驿次韵
卢跃龙（明代）

顽石何缘会作牛，昔人何以此名邮。牛原非石劳难任，石纵为牛苦未休。

问喘倘逢头亦点，凭呼不转欲何求。谁人术解如羊叱，也为苍生佐一筹。
送升道靖恭相公分司
林宽（唐代）

东风时不遇，果见致君难。海岳影犹动，鹍鹏势未安。

星沉关锁冷，鸡唱驿灯残。谁似二宾客，门闲嵩洛寒。
奉和武相公春晓闻莺（一作蜀川闻莺）
李益（唐代）

蜀道山川心易惊，绿窗残梦晓闻莺。

分明似写文君恨，万怨千愁弦上声。
次韵德符曾家池上四诗 其一
邹浩（宋代）

凉雨霏霏肃径沙，芰荷无数拥烟霞。幽人不受市朝挽，竟日池边藉落花。
浣溪沙（家人生日）
毛滂（宋代）

日照遮檐绣凤凰。博山金暖一帘香。尊前光景为君长。

不信腊寒雕鬓影，渐匀春意上妆光。梅花长共占年芳。
送严给谏入都
尤侗（清代）

汉京雅重严夫子，未许桐江把钓竿。重起千门看橐笔，传闻三省喜弹冠。

天回紫塞龙鳞动，日射青蒲鹿角寒。又见趋庭真御史，一家骢马满长安。
临江仙 道友问修行
王哲（金朝）

洁己存心归大善，常行恻隐之端。慈悲清静亦频观。希夷玄奥端，三教共全完。别子休妻为上士，悉捐财色真餐。长全五脏得康年。功成兼行满，真性入仙坛。
露筋祠
魏乃勷（清代）

碧湖云树噪栖鸦，古瓦笼烟草径斜。一片秋帆残照里，野风吹折女郎花。
送侄竹赴京听除
李梦阳（明代）

皇王宝历开，汝上黄金台。气色三光正，人心万国来。

拜除将檄入，辞谢柚香回。幸会风云路，行伸騕袅才。
南雄郡守致怪石四株
曾几（宋代）

只道无南雁，书今数往还。
一窗江表地，数朵广东山。
奇甚君风骨，苍然我面颜。
归时要船重，更为斸岩间。
补和州助教自况
张尚（宋代）

老未脱场屋，揆才无寸长。
九重难射策，一命不为郎。
尚喜衫仍绿，仍怜牒是黄。
活人何不可，政自有良方。
平南和杨文瑞兵宪
钟芳（明代）

号令风霆自柏台，如林貔虎镇蒿莱。无端列岫参天出，肯信群蒿革面来。

荻岸枕戈山月落，柳营吹角陈云开。纲维全仗谋猷壮，共挽淳庬一脉回。
赋青城山陷
李龏（金朝）

蜀道天收碧落钟，六丁移路凿蚕丛。飞山夜挟风雷没，愁杀江南鬼五通。
书事
李流谦（宋代）

唯有江郊发，能消畏日长。
晚杯荷露重，竿枕竹风凉。
溪鹭閒无敌，庭萱恨易忘。
翩翩孤蝶意，只是托幽香。
梦亡友情话甚洽，口占志感四首 其四
彭玉麟（清代）

人隔幽冥念未蠲，倏来入梦信因缘。虎丘旧有三生石，愿觅生公一问禅。
和子年八兄读唐书感事 其三
鲍瑞骏（清代）

行在传闻赋《子虚》，游河巡洛此爻闾。庙谋未定迁都议，天使犹劳谕蜀书。

七校星霜辽海卫，九衢花柳岛人居。谁知荐寝樱桃熟，空盼清尘豹尾车。
自嗟
陆游（宋代）

青蔬半亩老生涯，霜鬓萧萧只自嗟。
勋业蹉跎空许国，文词浅俗不名家。
残骸皆作麒麟楦，旧友仍非处士牙。
收得平生钓竿手，长安西日更须遮。
秋闺二首
林章（明代）

秋月何娟娟，一轮冰镜冷。
人心照不见，照见人孤影。
偶为秋原古树小景并题以诗 其二
弘历（清代）

写罢枯枝意洒然，将无诗画合同禅。泬寥心与秋空净，若有渔歌古渡边。
送芮尊师
王贞白（唐代）

石上菖蒲节节灵，先生服食得长生。早知避世忧身老，

近日登山觉步轻。黄鹤待传蓬岛信，丹书应换蕊宫名。

他年控鲤升天去，庐岳逋民愿从行。
群仙册一十八首 其十二 巨桃
胤禛（清代）

根盘红日近，枝耸碧云高。阆苑邻青李，瑶池映翠涛。

偷须防曼倩，熟拟宴仙曹。莫讶如瓜大，甘香胜玉膏。
送郭筠仙之吉安幕兼简陈岱云太守
杨彝珍（清代）

我似老牛苦旋磨，春及东皋荒力作。一幅乌巾常裹头，墨丸日取齿唇涴。

君才本宜任世用，橐笔何为趋幕佐。离亭分手奚辞醉，罂瓶几见墙隅卧。

筵前深惜失诗流，强留不得情无那。雨馆凭谁慰岑寂，孤吟难遣羁愁破。

陈侯陈侯妙为郡，得君主画可安坐。湖山千里运指掌，匪独新吟与赓和。

十年键户为何事，一官无负穷庐饿。好风傥送讴歌声，举杯聊向天涯贺。
孤鹤行赠杨君
洪刍（宋代）

翩翩云中鹤，来自华亭滨。徘回久乃集，伫立江之濆。

高步整霜羽，只影翔秋旻。岂无鸿鹄侣，俛仰鸡鹜群。

啄腥细流中，汝食得无贫。况有缯缴虞，惊顾何逡巡。

珠庭响清唳，胎仙舞祥云。胡不矫翮去，来仪瑞吾君。

饥食玉山禾，渴饮瑶池津。无言九皋远，鸣阴谁不闻。
鄂忠武王出师疏帖赞
岳珂（宋代）

於惟绍兴，扶危支倾。
揠校涖戎，不识一丁。
先生奋呼，起自诸生。
经通谊明。笔妙墨精。
翠微之诗，五岳之盟。
祁阳整旅，东松纪行。
迹遍九州，气凌三精。
粤时出师，首兹抗旌。
规模弗愆，忠愤莫撄。
上心载嘉，奎章式形。
谓腾何忧，惟尔责成。
以百万师，观我甲兵。
仅四十里，复我旧京。
日却阳侯，星陨中营。
苌血遂碧，狐史漫青。
天不诱衷，曷其底宁。
伤哉离骚，坐此修能，
冰镂芷馨。惟帝鉴忠，
惟人与诚。烈并褒鄂，
志恢幽并。有奕龙迹，
遹昭骏声。遗墨既刊，
大猷是经。对于庙祧，
岂惟云仍。
探梅
李洪（宋代）

帝所春先到，西湖梅自开。
横斜窥水鉴，想像下瑶台。
青女严霜侍，嫦娥借月来。
景阳钟漏晚，翠羽勿须催。
游长松闻捷音
李流谦（宋代）

十里登山访定身，衣边犹带簿书尘。
僧厨笋蕨随斋钵，禅窟香灯话宿因。
便可扶犁老岷蜀，已闻传檄定咸秦。
家家钗钏何须惜，难买尧眉一笑春。
拟高青邱梅花诗九首 其五
陈世济（清代）

不学新妆斗汉宫，山家偏与暗香通。丰姿半入吟怀瘦，色相全从望眼空。

古石开尊松影下，虚窗倚枕雪声中。清魂何处堪招得，多在萧萧落木丛。
句
王曾（宋代）

夕烯辟恶仙香度，朝结延年帝楼成。
金溪道中六首
包恢（宋代）

路傍逢古梅，元是旧相识。
花萼知几多，萼萼相雇惜。
次韵在伯夏夜独坐见怀之作
赵蕃（宋代）

暑气侵人抵病中，阙然求旧管城公。
相逢共说山中月，有赠忽城天未风。
君向离骚熟兰芷，我于尔雅昧鱼虫。
纵令酒盏能频把，孰若诗筒得屡通。
缘识
宋太宗（宋代）

行止由修炼，辉光朗自然。
深山藏虎豹，大海隐龙泉。
鹤唳冲霄汉，龟生得寿年。
怡情含道识，浩渺九重天。
雨中过同川访王性中斋居寓宿话旧
虞堪（明代）

天时人事底推迁，一别俄经二十年。华屋几空玄鸟计，沧江重对白鸥眠。

前程扰扰三义路，往事滔滔百道川。共语平生夜来雨，故人高榻未虚悬。
谢师刑部见召
魏野（宋代）

锦帐公余后，纱巾召见初。
一言忻契合，三拜愧生疏。
渐见诗多拙，方知誉转虚。
犹能时遣吏，相问到贫居。
自灵岩回途中寄颜令
韦骧（宋代）

吏役谁婴绕，寻幽得二三。穿云离古观，冒月宿灵岩。

乘兴诗何择，孤游语自缄。寄言酬地主，清赏可无惭。
苏才翁与予定林下之约今被命提点湖南刑狱恐
韩维（宋代）

轩冕予已轻，山水君所栾。
相逢说高兴，南望欲奔趠。
今君被国说，明刑弼予教。
群公许风棱，列郡瞻气貌。
朝廷方急才，悬爵待明效。
美官诚足慕，素约未宜挠。
当怀平生言。拔足利名罩。
笑谢世俗人，夷犹五湖棹。
满江红 题杭州岳忠武庙精忠柏，用忠武韵
朱祖谋（清代）

大木无阴，浑不似、众芳彫歇。相望处、灵旗风雨，于今为烈。

终古心坚如铁石，何人手植无年月。向南枝、应有旧啼鹃，伤情切。

奸桧铸，沈冤雪。幽兰瘗，仇雠灭。问乔柯几见，金瓯圆缺。

朱鸟定飘枋得泪，碧苔疑渍苌宏血。更空山、玉骨冷冬青，悲陵阙。
浪淘沙（述怀）
曹冠（宋代）

清介百无求。民瘼怀忧。席珍藏器效前修。自负平戎经国略，壮器横秋。

二纪叹淹留。寻壑经丘。醉吟适意且遨游。致主丹心犹未老，天意知不。
送王秀才归邵州
孔平仲（宋代）

去家逾年客千里，秋风一夜归心起。平明骑马出郊关，北望邵陵程尚几。

道旁送者皆知己，相顾惨悽将挽止。丈夫壮心自有图，暂别何须泪如水。
颂古二十九首
释师体（宋代）

君王宝剑不虚施，尊者遭逢也大奇。
从此清风遍寰宇，太平消息几人知。
芝溪院
李新（宋代）

青盖行春踏雁沙，连山旧烧起新芽。
马蹄何处穷余兴，犹有豀山一树花。
夜坐观斗
李纲（宋代）

帝车运转天沈沈，杓携龙角魁枕参。斡旋造化岂终极，斟酌元气分阳阴。

物随南北自生死，时系俯仰成古今。摄提大角顺所指，其馀万象徒森森。

舜观玑衡齐七政，致治不独薰风琴。后来方士诚幻怪，罡步禬禳难究寻。

闽山春月多雾雨，夜霁天影高而深。七星错落挂北户，芒寒色正方照临。

我来瞻仰但再拜，颇见天地照回心。酒浆不挹西柄揭，讵敢更作诗人箴。
追感三朝遭遇今如一梦
姜特立（宋代）

本是蓬筚姿，偶作帝王客。
日日上金门，时时分玉食。
自忘身世贱，不觉仙凡隔。
几多贤达人，饥寒卧空泽。
与诸公池上待月
杨发（唐代）

树密云萦岸，池遥水际空。芰开方吐镜，蘋动欲含风。

渐映沙汀白，微分渚叶红。金波宜共赏，仙棹一宵同。
观文殿学士陈公挽词
楼钥（宋代）

几见衣冠伟，终闻羽翼成。
先皇崇旧学，大政任名卿。
神器亲传授，崇朝再太平。
功成身自退，宠利不豪轻。
绿阴
宗粲（清代）

江南春已老，绿叶展芳林。几日落花尽，连番新雨深。

窗中人似梦，帘外昼偏阴。偶向回廊倚，沾来翠满襟。
遣吏视诸公茔树回有感·文靖吕丞相
宋祁（宋代）

庆历公三入，边陲扰太平。
啖金真间敌，挠酒不寒盟。
上印情虽切，然髭病遽轻。
惜哉天弗憗，宸幄泪先横。
贺新郎·吾少多奇节
刘克庄（宋代）

吾少多奇节。颇揶揄、玉关定远，壶头新息。一剑防身行万里，选壶南溟北极。看塞雁、衔来秋色。不但槊棋夸妙手，管城君、亦自无勍敌。终贾辈，恐难匹。酒肠诗胆新来窄。向西风、登高望远，乱山斜日。安得良弓并快马，聊与诸公角力。漫醉把、栏干频拍。莫恨寒蟾离海晚，待与君、秉烛游今夕。欢易买，健难得。
黄河
允礽（清代）

黄河天下险，万古亘乾坤。不睹灵涛壮，安知禹力尊。

水雷无定响，江海欲全吞。此际乘槎稳，安澜荷圣恩。
勉诗僧
齐己（唐代）

莫把毛生刺，低佪谒李膺。须防知佛者，解笑爱名僧。

道性宜如水，诗情合似冰。还同莲社客，联唱绕香灯。
灵隐寺暮归
白珽（元代）

山色晚苍苍，山门下夕阳。栴林飘槲叶，新月到禅床。

径出千峰秀，亭回一涧长。淹留不可及，露湿薜衣裳。
题说法台
郑昌龄（宋代）

四十高峰绕法台，峰峰嶙峋玉莲开。
岚光拥翠猿啼遍，松盖移莲鹤唳回。
贝叶乍翻钟磬暝，金沙犹伏地炉灰。
天冠隐处多奇绝，时见弥空花雨来。
览萧必先卷
韦庄（唐代）

满轴编新句，翛然大雅风。名因五字得，命合一言通。

景尽才难尽，吟终意未终。似逢曹与谢，烟雨思何穷。
题定武本兰亭
陈长方（宋代）

不须苦恨厌家鸡，自是盐车后月题。
弄笔数行书纸背，莫教人唤庾安西。
送渊师归径山
苏轼（宋代）

我昔尝为径山客，至今诗笔余山色。
师住此山三十年，妙语应须得山骨。
溪城六月水云蒸，飞蚊猛捷如花鹰。
羡师方丈冰雪冷，兰膏不动长明灯。
山中故人知我至，争来问讯今何似。
为言百事不如人，两眼犹能书细字。
（径山夏无蚊。
余旧诗云：问龙乞水归洗眼，欲看细字销残年。
）
使院中新栽柏树子呈李十五栖筠
岑参（唐代）

爱尔青青色，移根此地来。
不曾台上种，留向碛中栽。
脆叶欺门柳，狂花笑院梅。
不须愁岁晚，霜露岂能摧。
老病六言十首呈竹溪
刘克庄（宋代）

客来怕折枝揖，诏下尚扶杖观。
佩吕翁一瓢易，悬季子六印难。
与道相知最乐篇
晁迥（宋代）

人多乐于新相知，又多悲于生别离。唯能与道相知久，如鱼乐水无暌时。

乐道至乐非常乐，宜真造适潜熙怡。逌然在心不在境，安能更与白云期。
题杨希元朝议南轩
范纯仁（宋代）

卜居俯涧瀍，开轩面嵩洛。迥占西都胜，高据北邙脚。

千门凝紫烟，群峰参碧落。神皋势回抱，天阙谁开凿。

朝阳丽金碧，半空横殿阁。滩声夜潺湲，云气暮惨错。

春花敷烂锦，夏木成翠幄。三川披画图，八极开綷幕。

曾无登涉勤，坐享仁智乐。主人富才识，大隐当城郭。

早解郡印还，勇脱官检缚。清心对万景，真趣绝外铄。

可笑学神仙，妄意向寥廓。
寄家塾诸生五章 其一
姚燮（清代）

残醺能窘客，落叶易思乡。乱鸟无安夜，寒衾抵大荒。

暗风山气涩，低月海阴苍。珍重素衣在，明须问野航。
道武夷冲祐观壁间读翁士特郎中留题追怀感怆二首 其一
李纲（宋代）

昔年曾谒武夷君，先遣瑶山入梦魂。旧事追寻如电激，此身来往任云奔。

群峰缥缈淩空翠，一水萦纡带雨浑。愿向明时乞骸骨，诛茅深隐洞中门。
【双调】折桂令·席上偶谈蜀汉事，因赋短柱体
虞集（元代）

鸾舆三顾茅庐，汉祚难扶，日暮桑榆。深渡南泸，长驱西蜀，力拒东吴。
美乎周瑜妙术，悲夫关羽云殂。天数盈虚，造物乘除。问汝何如，早赋归欤。
王主簿以湘潭检旱诗卷为示用其广惠寺蠲放韵谢之 其二
赵蕃（宋代）

陇亩循行不惮难，是知汉诏本从宽。讲求利病非无补，老矣犹能策治安。
后二日又题一首
周紫芝（宋代）

家在东湾古渡头，柴扉草阁枕寒流。无人拟弹能言鸭，有眼那惊不下鸥。

月里踏歌何处社，樽中载酒几家游。溪南溪北村村水，春雨春风日日愁。
句
吕夷简（宋代）

梅无驿使飘零尽，草怨王孙取次生。
题唐六如一宿姻缘图
姚燮（清代）

春灯无那夕，春雨可怜宵。青玉左宫枕，石弦秦女箫。

奇葩方怒迸，落叶已寒彯。凄绝秋坟唱，当年大小乔。
书山人居
赵希迈（宋代）

溪叟山居不计年，半欹茅屋倚云边。
竹沟旋引高源水，灌得门前数亩田。
赠陆伯容
姚勉（宋代）

挂琴无壁一长吁，可是儒冠竟误儒。
好把清波回涸辙，莫教白眼哭穷途。
饥鼠行
龚诩（明代）

灯火乍熄初入更，饥鼠出穴啾啾鸣。齧书翻盆复倒瓮，使我频惊不成梦。

狸奴徒尔誇衔蝉，但知饱食终夜眠。痴儿计拙真可笑，布被蒙头学猫叫。
七月十一夜凉风聚至事书怀三绝句
傅察（宋代）

凉飚此夕何佳哉，万里朱炎去不来。
史入离入多少恨，却将鬼梦到阳台。
东轩白芍药盛开
黎廷瑞（宋代）

宿雨卷余芳，庭户绿阴静。
玉仙从何来，服佩淡如莹。
迎飚薰自远，承露色弥正。
尚嫌脂粉涴，肯与頳紫竞。
姚黄花中尊，择配此其称。
寰尘暗京洛，偃蹇谁敢娉。
当年广陵谱，艳赏非不盛。
翛然林下风，政以道韵胜。
过期知益希，含章隐希病。
斜日下游蜂，一笑阑独凭。
庚子落叶词同李亦元王聘三作 其十二
曾广钧（清代）

横汾天子家何在，姑射仙人雪未消。恨海万重应化石，柔乡三尺不通潮。

青羊颔底怜朱褋，白马涛头吊翠翘。八节四时佳丽夕，倩魂休上绣漪桥。
搆秋思亭于百宜山中作诗六绝 其四
郭之奇（明代）

眼际青山又白云，一般幽意两氤氲。未妨远绪时牵惹，欲令孤怀细剖分。
早行过折多山
李苞（清代）

太白引行人，行向天西畔。山腰青一片，鞍马冲烟断。

历坂逊九折，揽辔增三叹。大荒飞鸟外，兹岭复天半。

毫无云木秀，徒然雪漫漫。沙砾所积成，嶱嵑空凌乱。

岭西夏犹冬，重裘御青豻。野饭犹难得，劳薪命炊爨。
前以诗答韩三子华後得其简因叙下情
梅尧臣（宋代）

前者报君诗，妄说良有以。
昔予在京师，多为人所诋。
短章然无工，实未甘艺比。
因君有过褒，聊且发愤悱。
何言敢为师，乃是贵不韪。
平常遭口语，攒集犹毒矢。
此论苟一出，是非必蜂起。
偶尔道瘖聋，多疑已窃指。
虽恃不欺衷，恨未致速死。
安得二顷田，归耕曷为耻。
谁能事州郡，鸡狗徒聒耳。
故庐陵府君葛公挽诗 其一
蔡戡（宋代）

家风惟孝友，世系本神仙。丹药能延寿，衣冠不乏贤。

享龄馀七十，积行满三千。存殁无遗恨，青毡有子传。
廿六日度罗睺岭入潭柘岫云禅林
永瑢（清代）

晓梦破涛声，幽禽近枝啭，畏寒尚拥衾，言补昨朝倦。

东方浴海暾，野气若蒸甗。招提伯仲间，廿里无平甸。

威纡艮背行，眼晕逐峰转。攀径肖猿缘，到顶俨螺旋。

仆夫惜马蹄，陟降辄原巘。浑河俯漭流，青蚓盘一线。

乱石叱馀羊，杂花堕疑钿。村氓傍岭居，厨烟亘葱茜。

颇逊上洄佳，山中乏水。小宜下噀佃。过山山愈积，晴岚移九面。

培塿幻松冈，薏菂出莲殿。餐秀不疗饥，净钵分齑面。

坐禅芟晋谈，走病取吴谚。涧泉语幽修，引入丁东院。

遵途劳佚殊，阅候暄凄变。却睇前峰雪，已空桑宿恋。
和温仲舒残春遣怀
四锡（宋代）

丹阙年来奏贺频，金舆侍从望东巡。
越王江上重回首，严子台边再送春。
水国山川怡道性，花时琴酒悦吟神。
烟霞肯欲留君往，宰相方谋用故人。
大观闻喜宴六首 其五
郊庙朝会歌辞（宋代）

我求懿德，烝然来思。笾豆静嘉，式燕绥之。温温其恭，莫不令仪。

追琢其章，髦士攸宜。
四十自寿
五迈（宋代）

前四十年非，追之已莫返。
后四十年是，图之良未晚。
水涸自见十本。善者契吾机，
今复犹不远。养生先节欲，
葆粹在惩忿。圣贤人可为，
勿使善恶混。
红窗迥·小园东
柳永（宋代）

小园东，花共柳。红紫又一齐开了。引将蜂蝶燕和莺，成阵价、忙忙走。
花心偏向蜂儿有。莺共燕、吃他拖逗。蜂儿却入、花里藏身，胡蝶儿、你且退后。
西斋旧无竹。予归自毗陵，斋前忽有竹满庭。
杨万里（宋代）

平生取友狐竹君，馆之山崦与卜邻。
风衿月佩霜雪身，只谈风节不论文。
我开西斋对清润，每嫌隔窗不相近。
别来桃李一再花，我长在外君在家。
归来西斋挂窗处，此君忽在窗前住。
绕墙捡校无来路，此君来路从何许？
向来先生初出去，遣猿看墙鹤看户。
如何鹤睡眼未开，此君一夜过墙来？
明朝稚子满庭砌，豹丈玉骨龙苗裔。
春风吹堕锦衣裳，仰看青士冠剑长。
先生岂惜窗前地，与君同醒复同醉。
马上闲吟七首 其二
施补华（清代）

白布缠头两辫斜，布回风俗妇持家。密藏马乳旋成酒，细醮牛酥待点茶。
登寿宁寺阁
王禹偁（宋代）

乘兴登虚阁，披襟一望间。
圣朝新日月，亡国旧江山。
柱隔晴虹断，檐喧夕鸟还。
归衙不辞晚，吟思白云闲。
烛影摇红 月季
庄棫（清代）

廿四番风，漫将花信从头数。一年一月一番新，不解情如许。

海峤灵根暗孕，斗婵娟、尹邢共住。重帷深闭，匀粉调脂，含烟和露。

仙影重楼，晚春旧约荼蘼误。剪绒娇女艳隋宫，画阁还重遇。

筛月笼云罥雾。倚金尊、深宵缓度。碧芽徐引，芳意深缄，莫教春去。
初秋夜坐寄王纹
王称（宋代）

轻飙生早凉，孤馆清兴发。桐阴落前墀，遥空瞰华月。

方此抱冲素，况值清境豁。浊酒聊自持，瑶琴弄应阕。

知音念乖阻，咫尺不可越。相思良未已，坐见曙河没。
兴宗志宏见和岩桂长篇再赋前韵奉呈
李纲（宋代）

月中有桂光更多，扶疏一轮枝干罗。天风飘下广寒子，岂与凡种同其科。

四时不改碧玉叶，满庭自擢青铜柯。森然众木共培植，无异野鹤群鸡鹅。

秋来隐圃风露冷，喷花看蕊尤婆娑。

圃中自有隐君子，心与世远恬无波。对花度此九秋色，不以物外伤天和。

西邻栟榈更好古，妙年欲制芰与荷。连墙请谒不知倦，宜尔鬓发忘其皤。

天生逸才当有用，委弃寂寞理则那。吾衰尚有惜花意，零落奈此馨香何。

却思梁溪有小圃，只恐松竹荒寒莎。未能归去老三径，且把诗句从公哦。
过严子陵钓台二首 其一
邓林（宋代）

红尘紫陌倦驱驰，绿水青山费梦思。无限五湖烟月趣，钓鱼台下一题诗。
闻锻
范纯仁（宋代）

万籁萧然送夕曛，锻声相应互成文。高随晚吹惊愁耳，清入霜成透暮云。

始讶僧鱼敲晓石，静如山木响秋斤。五兵若可为农器，此韵千家不厌闻。
宿合清口
陈师道（宋代）

风叶初疑雨，晴窗误作明。
穿林出去鸟，举棹有来声。
深渚鱼犹得，寒沙雁自惊。
卧家还就道，自计岂苍生。
送集贤赵少卿出守淝州
苏颂（宋代）

行色光辉水国春，龙函画弩菟分银。
瀛州旧侣还挥袂，淮甸诸侯半望尘。
三品新緺垂若若，两朱华毂去辚辚。
谁言贵仕犹荣滞，二纪儒林最旧人。
和孟阜老梅韵
陈傅良（宋代）

望美人兮天一隅，薜萝为衣颠倒披。
水竹隔我不可趋，今我搔首三岁余。
汉庭年少六七奇，须眉皓白来何为。
我欲避寝问之道，安得玉貌生枯肌。
长翁傲睨欲奋飞，沧江钓雪蓑笠欹。
少翁顿挫卉牙角，笑齿一粲知音希。
樵家斧斤磨以须，过者万人人背驰。
梅乎梅乎我非痴，持汝二老将安归。
古来弱植刚不如，孰有妩媚为人嗤。
君不见孤竹之管求孙枝，汝盍早定归山期。
村暮即景
张其禄（清代）

行到山平处，停舆已夕阳。村舂喧水碓，猎火焮茅冈。

酒店关门早，山疱煮菜香。支筇看暝色，烟树郁苍苍。
遣闷
杨万里（宋代）

江树深春色，村鸡薄晚声。
雨添青笠重，人减画船轻。
遣闷惟须睡，哦诗只强成。
独判连日雨，却惜半朝晴。
盛暑谒刘公达
毛滂（宋代）

伏金避老火，遁日乾商霖。
天地岂不宽，八荒一釜鬵。
此身沍寒乡，骨冷势陆沉。
忽疑同然灰，终得空汗襟。
闻有不热符，莫致癸与壬。
平生习云水，两足便幽寻。
佩绅接轸处，念往汗益浸。
乃独款公关，热行犯诃吟。
忘公鼎轴家，谓是缁帷林。
有风静阴躁，无愠烦鸣琴。
置我弟子间，岂不容鲁参。
公如天下雨，焦卷听雷音。
謦欬走旱魃，噫欠停流金。
胸中三绝编，宁独自洗心。
坐使人意消，烦促变清深。
南山当朝隮，暂卷乃至今。
万物抱暍意，油然徯层阴。
题梅坛
钟訧（宋代）

万松护岭与天齐，中有真人旧隐栖。
井冷尚留丹汞暖，坛高近隐斗星低。
回思汉室成惆怅，浪费今人为品题。
我欲从之无路去，同升不似许仙鸡。
玉泉寺
韩守益（明代）

青壁丹崖照锦霞，名山深处佛为家。高峰想与银河近，好上秋风八月槎。
次韵李端叔题孔方平书斋壁 其八
释道潜（宋代）

肝胆未应分楚越，高曾元共水云乡。爱君善作离骚语，清警殊非俗肺肠。
嘉况
释文珦（宋代）

嘉况日因仍，山翁乐岂胜。
自知梅已熟，人报麦初登。
外患忘饥渴，中心散滞凝。
超然出天地，不止似壶冰。
答林幼春并怀林十及梁钝庵
洪繻（清代）

燄峰崔嵬天一尺，峰下诗人林君宅。来诗遥遥怀鹿渠，鹿渠流水冬寒碧。

前日送钝翁，共迟鸿泥迹。钝翁归去不可追，广州山与海天隔。

复有松江食鲈鱼，君家十叔殊难得。寥寥人散天一方，我与君居亦并僻。

安得君向鹿溪游，我向燄峰亦作客。题诗名山祷山灵，回天转海洗尘积！
答张郁歌
洛川仙女（唐代）

彩云入帝乡，白鹤又回翔。久留深不可，蓬岛路遐长。

空爱长生术，不是长生人。今日洛川别，可惜洞中春。
酬乐天雨后见忆
元稹（唐代）

雨滑危梁性命愁，差池一步一生休。

黄泉便是通州郡，渐入深泥渐到州。
送惠俦禅者
释重顯（宋代）

少林风规，何太萧酒。
笼古罩今，睥真睨假。
谁云发机射虎，自笑睥类观马。
剑客茫茫不要呈，甑人往往须擒下。
俦禅俦禅，峥嵘象驾。
题芦雁屏
洪迈（宋代）

征鸿坐何事，天遣南北飞。
萧然如旅人，无情自相依。
孤苇吹欲折，秋风不胜威。
冥冥一孤骞，空费弋者机。
寒声落烟渚，相应不我违。
嗟吾识此情，手纳空叹欷。
安知丹青师，落笔乃庶向。
画形孰不工，画意识者稀。
他时因吾句，購此千金挥。
种药苗二首其一种甖粟
苏辙（宋代）

甖小如甖，粟细如粟。
与麦皆种，与穄皆熟。
苗堪春菜，实比秋谷。
研作牛乳，烹为佛粥。
从刘殿院借书
沈与求（宋代）

骨寒宜伴列仙臞，欲喜依刘计未疏。自昔暗中人易记，到今名下士非虚。

欲从给事论奇字，拟向中郎得异书。愿借牙签三万轴，为公一一辨蟫鱼。
秋兴
丘葵（宋代）

天下四时秋最惨，况於人世尚流离。
向来犬吠鸡鸣处，今见猿啼鬼哭悲。
泪洒典花金灿烂，寒生白骨玉参差。
满山寂寞秋梧冷，正是愁肠欲断时。
秋风三叠辞 其三
李龄（明代）

秋风萧萧兮云飞扬，白露既降兮百草萎而不芳。

慨秋菊之丛兮兮，纷䭲馜以凝霜。恐薋菉之杂揉兮，独远结乎修篁。

展长席兮坐其旁，凉霏霏兮袭余裳。信修姱以练要兮，孰云察其中藏。

望白云而思亲兮，潸余涕之浪浪。欲乘风以长往兮，川河广而无梁。

惠思君兮，使我心伤。
留题方伋秀才寿乐亭
郭祥正（宋代）

君家有亭何壮哉，参差碧瓦鸳鸯排。重窗静深门不闯，地布莹甓光如揩。

斑斑帘竹轻风筛，日影射午疑琼阶。叠山堕势危相挨，木人围棋或负柴。

虎卧洞壑猿攀崖，好鸟上下鸣声喈。真假造物微毫差，玉葩照水绝纤埃。

丝篁调音众伎俳，水沈焚烟凝昼霾。夜晦烂蜡非燃䕸，唱酬交错并诙谐，逢逢晓鼓传官街。

两入场屋随计偕，未得蓝绶持简槐。吾宁汲汲同井蛙，弃去不顾如敝鞋。

沈潜自适江与淮，滔滔动静终无涯。圆天方地安形骸，虽然此乐非吾怀。

严慈鬓发霜华皆，嗟今仕禄犹暌乖。行闻投印早归来，亭上致宴罗吴娃。

吴娃醉唱敲玉钗，綵衣自舞心宁𢞶。心宁𢞶，奉亲酒，寿乐之荣世希有。
和杜少陵望岳一首
王奕（元代）

封禅七十二，万古事未了。
两仪一开辟，三观几昏晓。
自昔祖龙来，讫今歌凤鸟。
吾尝登东山，鲁亦未可小。
江神子
葛郯（宋代）

粼粼白水护青田。想真仙。弄清涟。十里香风，吹下碧云天。月在草堂人未寝，松竹暗，水涓涓。夜阑何事悄无言。怨空传。事难圆。欲借寒光，谁与伴清妍。待得凌波人肯住，呼玉笛，劝金船。
北入穆陵皆山石崩沙风尘起行人良苦因作
陆文圭（元代）

大风北来沙角面，行人咫尺不相见。
寒日无光天地晦，一似项相睢水战。
四山确犖路摧车，面壑涓流长一绵。
土檐烟突两三家，鬼貌鹄形何物尤。
葛虞牛语谁能别，公治禽言难复杂。
古滋浊酒时招欢，破瓮酸虀卿自荐。
吾闻临菑称钜丽，十二山河据形便。
姑尤聊报旧擀封，夷吾小白初营建。
三归反玷侈国中，九合衣裳出幽鄄。
孟姜洵美共翱翔，稷下群游逞雄鞭。
盛衰气脉不可测，往来今古更相禅。
干戈流徙人物换，水火崩腾陵谷转。
会使雍门重感慨，无复苏秦昔夸义。
山东负海犹如此，六合茫茫难睹遍。
安得长剑倚白云，手抉狂飚清九县。
宁古塔杂诗 其八
杨宾（清代）

土产参为最，今时贡帝京。营州非旧种，上党亦空名。

碧叶翻风动，红根照眼明。人形品绝贵，闻说可长生。
尤氏妙莲请普说举僧问风穴语默涉离如何通不
释崇岳（宋代）

百花香处鹧鸪啼，百岁光阴七十稀。
翻忆世间多少事，落便宜是得便宜。
颂古八首
释道颜（宋代）

四海同一家，万口同一舌。
赵州勘婆子，有理向谁说。
壬子立夏日同郡博士黄次夔游江祖
戴炳（宋代）

翰林天酒星，谪堕人间世。豪气眇乾坤，浪迹寄湖海。

峨峨江祖山，片石峙西澨。醉狂御风来，踞坐高傲睨。

一丝聊戏垂，意得在鱼外。青天画屏句，妙越无尘界。

至今五百年，春虹绚晴彩。我来访遗踪，蹑屐扪薜荔。

锦苔剥冰霜，髣髴题字在。属时春夏交，微雨弄轻霁。

同游俱嘉朋，笑语洽倾盖。云木团昼阴，松风奏天籁。

胜践心已惬，酣歌意弥快。欲招台上魂，举爵酹清泚。

今昔自殊时，欣感谅一契。诗成写苍壁，存否非所计。

长啸下归舟，惊湍送飞枻。
戏题张司马三杯草圣图
六十七（清代）

胜迹已传工部句，轻绡复睹曲江图。不知草圣生花笔，犹向娥眉一画无。
棹歌行
赵绍祖（清代）

鼓棹莫愁村，乘潮上水门。乘潮来复去，莫问妾家住。

妾家住横塘，门前藕花香。采蓬不采花，妾心纷如麻。

妾心不轻吐，莲心独怜苦。心苦那得辞，辗转谁相知。

相知一片月，照妾棹歌发。
元日
辛弃疾（宋代）

老病忘时节，空斋晓尚眠。
儿童唤翁起，今日是新年。
宁宗朝享三十五首 文舞退、武舞进用《正安》。
郊庙朝会歌辞（宋代）

明庭承神，鼗磬柷敔。玉梢饰歌，佾缀维旅。既肖厥文，复象乃武。

祖德宗功，惟帝时举。
海康书事十首 其二
秦观（宋代）

荔子无几何，黄柑遽如许。迁臣不惜日，恣意移寒暑。

层巢俯云木，信美非吾土。草芳自有时，鹎鵊何关汝。
墨
舒岳祥（宋代）

谁传易水廷珪制，缫藉珍藏二百年。
进御近闻翁与叶，琴形带{左革右夸}逐时妍。
白鹤词 其六
赵佶（宋代）

五云宫殿步虚长，斗转旋霄夜未央。白鹤飞来通吉信，清音齐逐返魂香。
游石瓮寺路险而返
韩琦（宋代）

古寺跨山椒，虚明瞰泬寥。路危难进马，林密不容樵。

飞瀑连云湿，凝岚带雨饶。崖穷徒一望，归步默无聊。
柴关岭
祝德麟（清代）

水怒云愁鸟语欢，柴关立马望中宽。诸峰脚底小于豆，身在半天风雨寒。
暮春山行
陈纪（宋代）

幽兴忽不惬，山蹊策杖游。
林深树疊影，溪涨水重流。
对酒愁先醉，看花老却羞。
平生倚楼意，搔首转悠悠。
次范无外孙花翁游法喜寺韵二首
叶茵（宋代）

两桥横处放潮回，桥外花村涨晚埃。
省事老禅门闭早，焚香对月礼如来。
德寿宫古松太上爱之尝持御香釃酒祠土神以祈
马廷鸾（宋代）

六龙亲御奠神州，甲子如今甫再周。
百世尚瞻虞帝祀，五传遽抱杞天忧。
臣民莫废瓜华敬，今古长悲禾黍秋。
叹息余生孤露甚，门弧弓棘总成愁。
南唐画有宣和题
韩淲（宋代）

南唐三主御屏风，流转宣和画苑中。今日江南谈旧话，遗黎无泪湿青红。
次韵刘贡父所和韩康公忆持国二首
苏轼（宋代）

梦觉真同鹿覆蕉，相君脱屣自参寥。
颜红底事发先白，室迩何妨人自遥。
狂似次公应未怪，醉推东阁不须招。
援毫欲作衣冠表，盛事终当继八萧。
（唐萧氏自瑀及遘八宰相。
）闭户端居念独深，小轩朱槛忆同临。
燎须谁识英公意，（英公为其姊作粥，燎须，曰：吾与姊皆老矣，能几进粥。
）黄发聊知子建心。
（子建与楚王彪别诗云：王其爱玉体，共享黄发期。
）已托西风传绝唱，且邀明月伴孤斟。
他时内集应呼我，下客先判醉堕簪。
题松声楼
黄溍（元代）

长松四檐间，落落无与伍。天清啸歌发，肯作儿女语。

道人有真听，无迎亦无拒。尚不知有耳，况觅声处所。

起视南山高，明月在庭户。应念朝市人，闻鸡走风雨。
闻漏
王岳灵（唐代）

建礼含香处，重城待漏臣。徐闻传凤诏，晓唱辨鸡人。

银箭残将尽，铜壶漏更新。催筹当午夜，移刻及三辰。

杳杳从天远，泠泠出禁频。直疑残漏曙，肃肃对钩陈。
送乔随州侃
沈佺期（唐代）

结交三十载，同游一万里。情为契阔生，心由别离死。

拜恩前后人，从宦差池起。今尔归汉东，明珠报知己。
挽左相京太师四首
舒邦佐（宋代）

尧考闻忧日，公身病瘁时。
哀情知痛极，疾势转增危。
梁坏将安放，天胡不憗遗。
此为天下恸，未敢哭其私。
赠陈谅直
沈彤（清代）

陈子我畏友，豪迈见天性。弱冠同门墙，才调便纵横。

读书具只眼，穿穴契贤圣。上下三千年，群史归心镜。

暇时对朋好，清风生麈柄。往复期切劘。古道人所敬。

晚来慕修养，万象归一静。陶冶无故气，清心玉壶映。

当年抱朴子，寡欲保妙命。丹井一以洗，双燕往来轻。

自叹老更拙，未脱人间阱。对子一披襟，流辈徒伥伥。
千秋岁 四月初一日金其旋表兄五十初度寄祝
吴敬梓（清代）

熟梅时候。帘外薰风透。梁燕乳，庭花瘦。堆盘烹白小，洗盏呼红庭。

千古事，文章尽为先生寿。

伯玉知非后。翁子穷经久。人渐老，愁依旧。弹琴看鬓影，泼墨盈怀袖。

须念我，一春寂寞青溪口。
又咏万岁藤杖酬正仲并谢元惠主人潘少白
舒岳祥（宋代）

不求海上千金药，且觅山中万岁藤。
潘子入林亲拣得，舒翁履岁力扶能。
乞君瘦硬苍龙节，伴我清羸病鹤形。
莫向潭边令照影，忽然变化老谁恁。
春阴曲
赵希㯝（宋代）

东风吹寒云九有，冻龙迷海乱飞走。雨脚斜拖入遥阜，碧草浮烟满堤口。

春皇妙运造化手，解使江山失妍丑。冷色禁持万花柳，红紫未张春国寿。

愁春织心心怮怮，为花诉冤天听否。晴曦赫赫重阴剖，梦里桃源拚载酒。
白鹿颂
薛综（两汉）

皎皎白鹿，体性驯良。其质皓濯，如鸿如霜。
皇甫主簿期游山不及赴
贾岛（唐代）

休官匹马在，新意入山中。更住应难遂，前期恨不同。

集蝉苔树僻，留客雨堂空。深夜谁相访，惟当清净翁。
沉醉东风·山对面蓝堆翠岫
赵善庆（元代）

山对面蓝堆翠岫，草齐腰绿染沙洲。傲霜橘柚青，濯雨蒹葭秀，隔沧波隐隐江楼。点破潇湘万顷秋，是几叶儿传黄败柳。
高楼夜弹筝
常建（唐代）

高楼百余尺，直上江水平。
明月照人苦，开帘弹玉筝。
山高猿狖急，天静鸿雁鸣。
曲度犹未终，东峰霞半生。
渡江中流作歌
朱清远（清代）

吾乡钱唐江水绿，深或及寻浅一掬。扁舟曾作严陵游，照影中流波绉玉。

大江今日放楼船，洪涛无岸包长天。风帆瞬息百馀里，飞行绝迹如飞仙。

咫尺妖氛缠北固，铁骑水犀都却顾。愤深郎主枌榆乡，亲看发竖冲冠怒。

南宋当年战两雄，此江有女在军中。输他桴鼓能亲执，坐想英姿起敬恭。
闻彦执熙仲有辣螺诗聊复有作
张九成（宋代）

乾坤中空绕沧溟，千奇百怪斗露形。
鲸鲵鼋鼍突相撑，蚶蜃蚌露角介狞。
是中有物入眼生，羊肠蚁垤纷纵横。
入口小辛美且清，荐酒百盏壶更倾。
有如汲直官汉京，谏诤虽切心本平。
肩吾作诗翻手成，士龙笔力敌相勍。
嗟我材短谁敢赓，欲往侑坐愁颉羹。
句涩韵梗君莫轻，雄豪似胜苍蝇鸣。
桂花
吴锡畴（宋代）

许多香却不多花，灏气浮空月满家。
明日石坛金屑富，放心收剩馥入龙茶。
赠柳氏妓
郑还古（唐代）

冶艳出神仙，歌声胜管弦。词轻白纻曲，歌遏碧云天。

未拟生裴秀，如何乞郑玄。不堪金谷水，横过坠楼前。
满庭芳 寒食伤先兄正戏公 共博而守岁，后同
宋＊（元代）

魂黯雪山，泪零风野，转头三度清明。感今怀旧，何事不伤情。文清共、梁园书几，枭虑对、湓浦灯檠。径行处，洞庭彭蠡，同载赴瑶京。才名。人尽羡，朝家大宋，陆氏难兄。但驽骀小李，少后鹏程。丹桂树、何论高下，紫荆花、早变枯荣。微衷苦，乱峰如树，幽恨几时平。
伏读秀野刘丈閒居十五咏谨次高韵率易拜呈伏乞痛加绳削是所愿望 其十五 前村□
朱熹（宋代）

玉立寒烟寂寞滨，仙姿潇洒净无尘。千林摇落今如许，一树横斜独可人。

真与雪霜娱晚景，任从桃柳殿残春。绿阴青子明年事，众口惊嗟鼎味新。
夜窗二首
杨万里（宋代）

诗人心绪几时休，逢著三春似九秋。
数到五更仍五点，明朝还更有新愁。
西湖别业
朱继芳（宋代）

寥寥湖上趣，大似水云僧。
故国经年梦，寒窗独夜灯。
鞭声争辇道，月色淡觚棱。
一觉平明睡，都人却未能。
十一月六日雨至次月一日始霁
曾丰（宋代）

数自初旬至末旬，雨犹末了雪相寻。
千山草木收元气，万里乾相入太阴。
城郭谯楼吹冻角，郊原驿舍捣寒砧。
静听年少心须折，幸我已无年少心。
和颍川见徐学士
赵抃（宋代）

台阁官资属二贤，岁寒相见颍流边。新醪喜泛千钟蚁，永漏惊流数叶莲。

致主圣神跻舜禹，济时功业企闳颠。故人清会俱高论，肯事狂歌学少年。
既作九辨诗因以自解
郭之奇（明代）

三秋纪事未应欺，寸管低徊几自疑。举国深谋惟倖免，微臣同疚敢痴迷。

官名礼乐容诗史，志在春秋独我师。知罪从人真莫问，危言圣世尚当为。
登塔二首 其一
袁燮（宋代）

尘俗区区咫尺间，著身高处眇人寰。平生望塔今登塔，聊向风前一解颜。
寄题西湖并送净慈显老三绝
范成大（宋代）

中秋月了又黄花，卯后新醅午后茶。
别没工夫谭不二，文殊休更问毗耶。
学宫诸生饮邀予与子野同之三首
陈造（宋代）

少日峨冠英俊场，课馀觞咏共徜徉。
孰知薄宦江湖去，频梦炉亭饼饦香。
春兴诗卷次韵四首 其四
欧阳建（魏晋）

东南笑话向梅庄，舞破春风是此裳。酒兴寻常行处遣，人生容易度时光。
仙游
杨冠卿（宋代）

迢迢秋夜长，娟娟霜月明。
隐几观万变，頫仰周八纮。
人间厌谪观，翳凤骑长鲸。
寥天排云征，高步抚流星。
群仙罗道周，有若相逢迎。
旌羽绚虹霓，环佩锵葱珩。
问我来何迟，携手上玉京。
阶级扣灵琐，班联簉紫庭。
绿章奏封事，清问殊哀矜。
饮之以云腴，锡之以琼英。
下拜亟登受，倏然云雾兴。
杳不知其所，变化无留形。
俄顷双青鸾，衔笺报归程。
望舒肃前驱，徒御了不惊。
归时夜未央，仰视河汉横。
天风西南来，隐隐笙竽声。
钧天认帝所，昨梦怆难成。
复次韵四首
陈造（宋代）

病肺还孤竹叶青，小园春去尚深扃。
春衫红叶强相比，婢子可怜无性灵。
同徐道晖赵紫芝泛湖
翁卷（宋代）

相见即相亲，吟坛得几人。
扁舟当是日，胜赏共閒身。
山雨曾添碧，湖风不动尘。
晚来渔唱起，处处藕花新。
书怀
李彭（宋代）

未作终焉计，怀哉兴不疏。逢人问息耗，阅岁叹乘除。

老境来颜面，归家识此渠。攀缘俱断绝，何暇羡严徐。
赠徐碧鉴
真德秀（宋代）

论命岂能修造化，相形那解脱头颅。
知君藻鉴真超绝，试问穷通改得无。
送张超然
陶窳（清代）

闽粤无多路，思君见面难。高文朋辈重，落叶客程寒。

残腊惠相访，素丝劳共弹。重华不可作，幽思更无端。
塔湾行宫恭依皇祖示江南吏韵
弘历（清代）

豫游传夏谚，巡狩载虞经。政典关休助，化工赞毒亭。

韶春方骀荡，品物早流形。宣泽惟良吏，毋孤清跸停。
送郭舜俞再任颍昌
邹浩（宋代）

谷雨冥冥春尽头，故人重解去时舟。西湖好在一百顷，为我传声到白鸥。
奉要胜轩居实居士三首 其二
释德洪（宋代）

出御未闻归北阙，角巾长念入西台。林间三月花犹在，第恐春风作恶来。
偈九首
释惟清（宋代）

江月照，松风吹，
永夜清宵更是谁。雾露云霞遮不得，
个中犹道不如归。复何妲，
荷叶团团团似镜，菱角尖尖尖似锥。
新荔枝四绝 其四
范成大（宋代）

趠舶飞来不作难，红尘一骑笑长安。孙郎皱玉无消息，先破潘郎玳瑁盘。
独梁行
何景明（明代）

朝登古城口，夕藉古城草。
日落独见长河流，尘起遥观独梁道。
独梁自古号名区，富贵繁华代不殊。
高楼歌舞三千户，夹道烟花十二衢。
合沓轮驺交紫陌，鸣钟暮入王侯宅。
红妆不让掌中人，珠履皆为门下客。
片言立赐万黄金，一笑还酬只白璧。
带甲连营杀气寒，君王推毂将登坛。
弯弧自信成功易，拔剑那知报怨难。
已见分符连楚越，更闻飞檄救鄞郸。
一朝运去同衰贱，意气雄豪似惊电。
杨花飞入侯嬴馆，草色凄迷魏王殿。
万骑千乘空云屯，绮构朱甍不复存。
夜雨人归朱亥里，秋风客散信陵门。
川原百代重回首，宋寝隋宫亦何有。
游鹿时衔内苑花，行人尚折繁台柳。
繁台下接古城西，春深桃李自成蹊。
朝来忽见东风起，薄暮飞花满故堤。
绥宁候夫役不至留者逾日漫成三首 其三
卢龙云（明代）

计程殊不定，鸟道未全过。目断来鸿少，心惊叱驭多。

梦随乡思渺，寒奈客衣何。咫尺川原隔，中流想棹歌。
插锹井颂
释道震（宋代）

尽道沩山父子和，插锹犹自带干戈。至今一井如明镜，时有无风匝匝波。
杏花天·咏汤
吴文英（宋代）

蛮姜豆蔻相思味。算却在、春风舌底。江清爱与消残醉。悴憔文园病起。
停嘶骑、歌眉送意。记晓色、东城梦里。紫檀晕浅香波细。肠断垂杨小市。
酬黄云夫用所寄诗卷中韵
史弥宁（宋代）

诗编旅吾前，火齐间木难。
读书二十载，勖哉师阿瞒。
相期箭正二，可但黄安间。
相当醉吟时，意觉潇湘宽。
吾庐切东溟，迟子同遐亲。
寄远曲
吕本中（宋代）

相送江边远客船，孤帆一道寸心悬。日南珠价知多少，不及闺中珠泪圆。
刈茆
释绍昙（宋代）

百草头边活路通，崄崖机透几千重。长长短短删除了，收放全归掌握中。
和宋中道元夕二首
梅尧臣（宋代）

春风来解吹残雪，灯烛迎阳万户燃。
竟看繁星在平地，不妨明月满中天。
赭袍已向端门御，仙曲初闻法部传。
车马不闲通曙色，康庄时见拾珠钿。
醉垂鞭（钱塘送祖择之·般涉调）
张先（宋代）

酒面滟金鱼。吴娃唱。吴潮上。玉殿白麻书。待君归后除。

勾留风月好。平湖晓。翠峰孤。此景出关无。西州空画图。
定风波（赠将）
王质（宋代）

问讯山东窦长卿。苍苍云外且垂纶。流水落花都莫问，等取，榆林沙月静边尘。

江面不如杯面阔，卷起，五湖烟浪入清尊。醉倒投床君且睡，却怕，挑灯看剑忽伤神。
和本斋止酒
牟巘五（宋代）

白家老瓦惯从游，和气如春不汝邮。
近日更谁嫌外酒，梦成燥吻吸青丘。
宫词
宋白（宋代）

东宫鸾凤卦中飞，花烛荧煌夜纳妃。
明日龙楼歌舞罢，门前扫聚碎珠玑。
甲辰上巳沈康臣过集
丁炜（清代）

佳辰须强饮，谁慰寂寥居。花柳看憔悴，江山待祓除。

休文能过我，逸少有遗书。且共追觞咏，情深感慨余。
赠鄂渚李广文
刘过（宋代）

江淮万里以诗行，此老胸中有甲兵。
何止据鞍犹矍铄，试教落笔便纵横。
逢时有用真才出，知己不遭儒者轻。
若见英雄今马帅，为言刘子尚狂生。
和永叔言怀
韩维（宋代）

弱岁抱衰病，掩关卧园庐。端居寡人事，永日惟对书。

得花辄手植，生草每自锄。最怜脩竹姿，擢干青玉如。

添栽岁岁广，翠色满窗疏。起坐一堂内，乐此不愿馀。

偶来从吏役，幽事日以疏。出门何所见，扰扰尘中车。

素怀就湮没，有恨不可摅。尚念禄仕微，欲返复踌躇。

高贤侍天陛，文章冠严徐。迹虽台省游，志慕江湖渔。

凤皇览辉下，阿阁正其居。顾惟蒿艾翮，分甘侣田鴽。

因诗益自警，庶不忘厥初。
题画
李甲（宋代）

谁泼烟云六尺绡，寒山秋树晚萧萧。
十年来往吴淞口，错认溪南旧板桥。
偕眉叔访李㤅伯民部四鼓出北郭宿缦雅堂 其二
曹寿铭（清代）

解榻剧情话，殚襟开朋尊。村篘及新熟，味酽寒不棱。

霜气压疏屋，菊影凉初镫。诗论抉纤谬，至诣穷元根。

吾道外荣落，所契在苔岑。清风泠然来，竹外鸣茶笙。
诸子不善骑驴每易失足作此嘲之
释今无（明代）

食饭不如齐鲁客，骑驴那数广南蛮。一头到地敲钟杵，两脚朝天笔架山。

争觅高坡先上镫，忽逢低坳即愁颜。头陀苦行原安分，不是披衣学舞斑。
送万俟持正三首 其三
李新（宋代）

高歌闻白雪，美味熟醍醐。解印悬虚橐，鸣鞭指上都。

倚楼怀旧德，目远认平芜。
广陵送剡县薛明府赴任
许浑（唐代）

车马楚城壕，清歌送浊醪。露花羞别泪，烟草让归袍。

鸟浴春塘暖，猿吟暮岭高。寻仙在仙骨，不用废牛刀。
王师渡汉水经襄阳
李百药（唐代）

导漾疏源远，归海会流长。
延波接荆梦，通望迩沮漳。
高岸沉碑影，曲溆丽珠光。
云昏翠岛没，水广素涛扬。
阅川已多叹，遐睇几增伤。
临溪犹驻马，望岘欲沾裳。
乔木下寒叶，亭林落晓霜。
山公不可遇，谁与访高阳。
耕图二十一首 其十三 灌溉
楼璹（宋代）

揠苗鄙宋人，抱瓮惭蒙庄。何如衔尾鸦，倒流竭池塘。

䆉稏舞翠浪，籧篨生昼凉。斜阳耿衰柳，笑歌閒女郎。
太师华亭相公枉驾海上因游小祗园奉赠一章
王世贞（明代）

悬却安车谢过从，忽占台斗暂移踪。千家儿女看司马，片语乾坤识卧龙。

日暮林泉翻起色，春来桃李竞为容。知公不浅行云意，倘施西山最上峰。
江亭临眺
徐玑（宋代）

问得梅花信，寒林动晚声。
雨来山渐远，潮去水还清。
寥落寻新句，欢娱解宿酲。
相携归路滑，灯火近孤城。
歙南汪叔和示以新吟掇其卷首一篇次韵归之
汪炎昶（宋代）

钜帙赋新篇，语番冰玉洁。
未用咀根茎，固已骇枝叶。
渊源二罗间，风雅未沦歇。
手弄紫阳云，齿漱石梁月。
陈腐痛刮磨，巧丽工采撷。
郡有桐庐侯，毋辞迂步屡。
剔银灯
杜安世（宋代）

好事争如不遇。可惜许、多情相误。月下风前，偷期窃会，共把衷肠分付。尤云殢雨。正缱绻、朝朝暮暮。

无奈别离情绪。和酒病、双眉长聚。信事凄凉，佳音迢递，似此因缘谁做。洞云深处。暗回首、落花飞絮。
王略帖赞
鲍慎由（宋代）

昭回于天垂英光，跨颉历籀化大荒。烟华浓淡赋低昂，一噫万古称天章。

鸾跨虬引鹄序行，洞天九九归辽阳。茫茫十二小劫长，玺完神诃命芾藏。
拟寒山寺 其一二○
释怀深（宋代）

僧家乃野人，何苦事迎迓。佛法变人情，真实成虚假。

不见老赵州，禅床犹懒下。但愿大王知，谁管都衙骂。
李处士挽诗
叶适（宋代）

忆吟诗句与君儿，曾说高宗涕自挥。
两地兵休重富乐，百年家活共轻肥。
多留萤火明书案，闲看鱼蓑傍钓矶。
身内已无尘土僻，霜阡雪坞送将归。
赠度门僧 其二
王庭圭（宋代）

半夜钟声殷寺廊，吹螺打鼓助铮鏦。不妨白日开门睡，更遣阇梨饭后撞。
金刚随机无尽颂·无断无灭分第二十七
释印肃（宋代）

毛吞巨海深，一顿饱忻忻。
曹溪一滴水，犹尚带辛勤。
海阳十咏。月窟
刘禹锡（唐代）

溅溅漱幽石，注入团圆处。有如常满杯，承彼清夜露。

岩曲月斜照，林寒春晚煦。游人不敢触，恐有蛟龙护。
画荷花二首
释云岫（宋代）

高擎万柄绿参差，匹练横铺锦一机。
喜对薰风描写得，秋风夜雨不敢知。
罗源护国院危簿以为大类庐山因作两绝句 其一
许景衡（宋代）

石桥松径入招提，尽道分明是虎溪。却恨归鞍太匆促，不能月下听猿啼。
次韵常熟感旧
陈造（宋代）

诗囊随处纪山川，古县繁雄更海边。
按节将春巡甲垒，循陔回首记丁年。
彩衣尚念亲三釜，芝检终当岁九迁。
移孝为忠贤圣事，期公迄反汶阳田。
次韵元肃兄三题汴渠夜泛
郑獬（宋代）

汴渠夜泛亦快意，月射长波如断冰。
不见湘灵挥宝瑟，空教水怪避犀灯。
烟云叠影相亏蔽，星斗翻芒互降升。
好蓄金钱多买酒，满船载去觅严陵。
天育骠骑歌
杜甫（唐代）

吾闻天子之马走千里，今之画图无乃是。
是何意态雄且杰，骏尾萧梢朔风起。
毛为绿缥两耳黄，眼有紫焰双瞳方。
矫矫龙性合变化，卓立天骨森开张。
伊昔太仆张景顺，监牧攻驹阅清峻。
遂令大奴守天育，别养骥子怜神俊。
当时四十万匹马，张公叹其材尽下。
故独写真传世人，见之座右久更新。
年多物化空形影，呜呼健步无由骋。
如今岂无騕褭与骅骝，时无王良伯乐死即休。
山阴陈迹
苏轼（宋代）

当年不识此清真，强把先生拟季伦。
等是人间一陈迹，聚蚊金谷本何人。
秋行吟
俞桂（宋代）

西风紧兮叶脱枝，寒露瀼兮菊绕篱。
芦花白兮蓼满湄，雁声急兮蛩转悲。
乐吾淛兮殊兴思，况东淮兮落远陲。
朝气肃兮夜漏迟，暮云黯兮山色衰。
纷纷眯目黄埃吹，艰关千进而徒驱驰。
穷猿投林任所之，膏粱诸公那得知。
从今休被微官缚，示若琴歌诗酒乐。
岂无手足怀我情，当念行人多寂寞。
次子都兄借杨凝式帖韵
李洪（宋代）

杨李书名五季间，江南劲笔俭而寒。
临摹更陋唐人笔，不脱兰亭旧界阑。
金沙寺端老营大藏殿小诗示之
孙觌（宋代）

平生不读一行经，解说如来最上乘。但绕禅床行一匝，免教钻纸似痴蝇。
延山渡
周弼（宋代）

解帆登岸作山游，林木茅茨共一丘。
数日骤寒消不尽，尚余残雪护松瘤。
沁园春 题片石夫子独立图
熊琏（清代）

有句惊人，无钱使鬼，与水同清。望长空万里，萧萧暮景，荒原一带，浩浩秋声。

胸里奇书，意中往哲，此外何妨影伴形。馀何有，有奚囊锦灿，彩笔花生。

词流从古飘零。惟挥洒、千言舒不平。叹青云梦冷，才人薄命，红尘福浊，竖子成名。

门掩疏灯，村丛黄竹，风冷霜高鹤自鸣。谁堪拟，似苍松独秀，皓月孤明。
赠天台禅鉴
黄裳（宋代）

逸兴东西自难卜，快可追风白花足。巾飘飘，蓑蔌蔌。

每引三杯通道瓢，即陈一阕离尘曲。独忘怀，人注目。

恐是秦渔来混俗，落花流水难拘束。几度桃花春又复，戏玩人生荣与辱。

石火光中寄此生，故山休问归迟速。东秦别后无行踪，忽见回辕自西蜀。

二十光阴一转头，新白已能班旧绿。偶怀起灭寒生粟，盖亦超然坐观独。

便望云山归去来，无生之师在岩谷。由禅而入从真修，休效诸山编语录。

如来藏里磨尼珠，走上玉炉光断续。螺髻明，鹊巢惊。

向死生中脱死生，象罔得之方始灵。扫除物我双何有，怀抱乾坤一混成。

十三位上窥忧喜，正法眼开无处避。是时人道真仙子，方尚图中旧行止。
暮抵高唐
王鹄（清代）

劳劳去马复来牛，苍莽同深今古愁。动地双轮追落日，碍云一塔表雄州。

护城角起惊归鸟，吹月风高冷敝裘。来吊绵驹旧居处，梦中空听碧波流。
旅店题壁
周恩绶（清代）

出门长揖谢西山，黄叶声中匹马还。万事不如归去好，百年能得几时间。

浇愁有酒何辞醉，买笑无金不讳悭。残月晓风杨柳岸，此身疑在画图间。
邻山县
范成大（宋代）

山顶嘘云黑似烟，修篁高柳共昏然。
鸟啼一夜劝归去，谁道东川无杜鹃？
九江春半雨中寒甚忽见梨花
杨冠卿（宋代）

江城一雨春强半，寒色著人芳信迟。
赖有梨花遮病眼，一枝带雨出疏篱。
有怀雪堂旧游 其三
李彭（宋代）

张侯赡蔚气如虹，字字追还西汉风。歆向俱为泉下士，辞林正派绝流通。
次韵元礼春怀十首
黄庭坚（宋代）

春风也似江南早，梅与辛夷斗著花。
自是无言桃李晚，莫嗔榆柳更萌芽。
潜昭九日赠龙团次韵
袁桷（元代）

月碾旧裁玉胯，云炉温浴银芽。九日殷勤相赠，淡罗犹记金花。
琵琶翅三首
贾似道（宋代）

壳翅琵琶不用青，若还紫色也相应。
要知鬭处关张勇，头小牙长体似金。
览海东相公伊川集
胡宿（宋代）

将相文章主籥臣，风流曾冠玉堂人。梦回方丈停批凤，句就伊川止获麟。

洛下胜游空绿野，郢中高调绝阳春。犹欣正始遗音在，三复能还旧观神。
赠别二首
赵友直（宋代）

年来聚首情何乐，今日匆匆又解携。
千里故交惟藉酒，劝君更把手中卮。
大孤册神祠（集唐）
朱彝尊（清代）

川上晚萧萧（张谔）楚地连山寂寥（李嘉）女萝山鬼语相邀（李相隐）青山暮暮朝朝（刘长卿）樵子众师几家住（皇甫冉）鸳鸯一处两处（皮日休）潮至浔阳回去（张谜）风凄凄兮夜雨（王维）
第十一万户俱开颂
释义青（宋代）

古殿岩开月锁松，霜凝雪露韵无穷。星前人卧千峰室，佛祖无因识得侬。
太康道中二首 其二
朱松（宋代）

一色春匀万树红，坐愁吹作雪漫空。谁知榆荚杨花意，只拟春残卷地风。
毛竹山四首 其四
萧立之（宋代）

道傍虎迹大如盌，落日平林客子惊。问宿转湾知有店，山根一路笕泉声。
送舒用之葬有感
陶梦桂（宋代）

藕塘三亩宅，松竹荫兰荪。
有酒曾留客，无香可返魂。
亲朋惟我老，心事与谁论。
苦泪如縻绠，随风洒墓门。
和吴顾道暑雪轩
王澧（宋代）

望处疑蓬岛，天长碧海闲。云霞收玉宇，烟浪涌银山。

茶人清谈里，风生两腋间。诗成似西岭，高崄不容攀。
和文与可洋州园亭三十咏 竹坞
苏辙（宋代）

空陂放修竹，肃肃复冥冥。
莫除坞外笋，従使入园生。
初夏
谭律（明代）

暑雨初晴越鸟啼，东原西埭麦抽齐。相思何处不相见，十里烟横十里堤。
卷春空（定风波）
贺铸（宋代）

墙上夭桃簌簌红。巧随轻絮入帘栊。自是芳心贪结子。翻使。惜花人恨五更风。

露萼鲜浓妆脸靓。相映。隔年情事此门中。粉面不知何处在。无奈。武陵流水卷春空。